钦定古今图书集成/明伦汇编/氏族典/第192卷 > 《廖用贤尚友录》 > 姚襄
## 钦定古今图书集成/明伦汇编/氏族典/第192卷 > 《廖用贤尚友录》 > 姚襄

按《晋书姚襄载记》，“襄字景国，弋仲第五子也。年十七，
身长八尺五寸，臂垂过膝。雄武多才艺，明察善抚纳，
士众爱敬之，咸请为嗣。石祗僭号，以襄为使持节骠
骑将军、护乌丸校尉、豫州刺史、新昌公。晋遣使拜襄
平北将军、并州刺史、即丘县公。襄少有高名，雄武冠
世，好学博通，雅善谈论，英济之称，著于南夏。殷浩惮”
其威名，潜遣魏憬袭襄，襄斩憬，并其众。遣谢万讨襄，
襄击破之。遣使建邺，罪状殷浩，朝廷大震。襄自称大
将军、大单于，据许昌，以图关右。晋桓温伐襄，战于伊
水北，为温所败。寻徙北屈，将图关中，率众西引。苻生
遣苻坚、邓羌等要之，战于三原，襄败，为坚所杀，时年
二十七。苌僭号，追谥魏武王。